יקי דולף

יעקב (יקי) דולף (נולד ב-7 בינואר 1976) הוא קצין בצה"ל בדרגת אלוף, המשמש כמפקד הגיס הצפוני וכמתאם מטעם צה"ל עם מרכז התיאום האזרחי-צבאי לרצועת עזה. קודם לכן שימש כמפקד אוגדת איו"ש, המזכיר הצבאי של שר הביטחון, מפקד חטיבת הצנחנים.

 ביוגרפיה 
דולף נולד וגדל ביפו. למד בתיכון עירוני ז ביפו.

התגייס לצה"ל בשנת 1994, התנדב לחטיבת הצנחנים ושובץ בגדוד 890. שירת כלוחם בגדוד, תחת פיקודו של אבי גיל ששימש כמפקד הפלוגה. לאחר קורס קציני חי"ר שב לגדוד 890 ושימש כמפקד מחלקה. בהמשך שירת כסגן מפקד הפלוגה המסייעת. לאחר מכן מונה למפקד פלוגת מסלול. בהמשך מונה למפקד הפלוגה המסייעת בגדוד 890, והוביל אותה במערכה ברצועת הביטחון, בזמן הנסיגה מלבנון ובתחילת האינתיפאדה השנייה. בגמר תפקידו עבר ליחידת דובדבן שם מונה לסגן מפקד היחידה בין השנים 2004–2005. בהמשך שירת כקצין אג"ם של חטיבת הצנחנים בין השנים 2005–2006, בין היתר במהלך מלחמת לבנון השנייה. לאחר מכן יצא ללימודים בפו"ם.

בשנת 2007 הועלה לדרגת סא"ל ומונה למפקד גדוד 890, הוא הוביל את הגדוד בלחימה במבצע עופרת יצוקה, בין היתר באל-עטאטרה בצפון רצועת עזה ובמחנה הפליטים שאטי. את תפקידו סיים בשנת 2009. בשנת 2009 מונה למפקד בא"ח צנחנים, ושימש בתפקיד עד 4 במאי 2011. ביוני 2011 מונה לראש לשכת הרמטכ"ל, בני גנץ, בתפקידו כיהן עד יולי 2013. באוגוסט 2013 הועלה לדרגת אל"ם ומונה למפקד חטיבת שועלי מרום, ושימש בתפקיד עד אפריל 2015. ב-29 באפריל 2015 מונה למפקד החטיבה הצפונית ברצועת עזה, ב-20 ביולי 2017 סיים את תפקידו. ב-16 באוגוסט 2017 מונה למפקד חטיבת הצנחנים. ב-10 במרץ 2019 החליט הרמטכ"ל אביב כוכבי לנזוף בדולף, בעקבות מותו של חייל מגדס"ר צנחנים במהלך אימון בנחל חילזון. ב-12 ביוני 2019 סיים את תפקידו ויצא לשנת לימודים באוניברסיטה לביטחון לאומי בארצות הברית.

ב-2 ביולי 2020 הועלה לדרגת תא"ל ומונה למזכיר הצבאי של שר הביטחון, בני גנץ. ב-7 ביולי 2021, הרמטכ"ל, אביב כוכבי, החליט כי הוא יינזף פיקודית ויידחה קידומו לתפקיד נוסף בשנה, בעקבות מותו של מלש"ב שנהרג ב-11 באפריל 2019, כתוצאה מפגיעת אוטובוס במהלך גיבוש לחטיבת הצנחנים, שהיה תחת אחריותו הפיקודית במסגרת תפקידו כמפקד חטיבת הצנחנים. שימש כמזכיר הצבאי עד מאי 2023. ב-20 בדצמבר 2023 מונה למפקד אוגדת איו"ש.

כמפקד האוגדה החמיר את הוראות הפתיחה באש ביהודה ושומרון. כך למשל, באזורים בהם עסקו ערבים במסיק הוחמרו ההוראות ונאסר על ביצוע נוהל מעצר חשוד לעבר מוסקים ערבים באשר הם. מנגד, באזורים בהם צה"ל פעל באופן עצים במבצע חומת ברזל נתנו הוראות דומות לאלו שנתנו בלחימה ברצועת עזה, לירות על מנת להרוג במי שנראה מתעסק בקרקע מחשש להנחת מטענים וכן לירות ברכבים המגיעים למחסומים מתוך אזורי לחימה. לטענת עיתון "הארץ", ההוראות הובילו למספר גבוה של הרוגים פלסטינים בלתי מעורבים, בהם נשים וילדים.

ביולי 2025 הוחלט כי ימונה למפקד הגיס הצפוני ויועלה לדרגת אלוף. ב-11 בספטמבר 2025 הועלה לדרגת אלוף, וב-15 באוקטובר קיבל את הפיקוד על הגיס. במקביל הופקד על התיאום עם מרכז התיאום האזרחי-צבאי.

 חיים אישיים 
דולף נשוי לאפרת ואב לשניים. מתגורר בתל אביב. בעל תואר ראשון במנהל עסקים מהמרכז הבינתחומי הרצליה, תואר שני במדיניות ציבורית מאוניברסיטת תל אביב ותואר שני נוסף באסטרטגיה וביטחון לאומי מהאוניברסיטה לביטחון לאומי שבארצות הברית.

 גלריה 
אל"ם יקי דולף בטקס חילופי מח"ט הצנחנים, יוני 2019

 קישורים חיצוניים 





 הערות שוליים 

קטגוריה:לוחמי יחידת דובדבן
קטגוריה:מפקדי גדוד 890
קטגוריה:ראשי לשכת הרמטכ"ל
קטגוריה:מפקדי חטיבה 646
קטגוריה:מפקדי החטיבה הצפונית באוגדת עזה
קטגוריה:מפקדי חטיבת הצנחנים
קטגוריה:מזכירים צבאיים של שר הביטחון
קטגוריה:מפקדי אוגדת אזור יהודה ושומרון
קטגוריה:תתי-אלופים בצה"ל
קטגוריה:בוגרי המרכז הבינתחומי הרצליה
קטגוריה:בוגרי אוניברסיטת תל אביב
קטגוריה:בוגרי האוניברסיטה לביטחון לאומי
קטגוריה:מפקדי אוגדות במלחמת חרבות ברזל
קטגוריה:חיילי צה"ל במלחמת לבנון השנייה
קטגוריה:בוגרי תיכון עירוני ז' (יפו)
קטגוריה:ישראלים שנולדו ב-1976